Il-Patt għas-Somalja li ġie mniedi matul il-Konferenza dwar il-Ftehim il-Ġdid għas-Somalja li saret fi Brussell f'Settembru 2013 ipprovda qafas essenzjali għar-rikostruzzjoni tas-Somalja. Huwa ppermetta li jkun hemm appoġġ ikkoordinat lill-awtoritajiet Somali għall-promozzjoni ta' proċess politiku inklużiv, is-sigurtà, l-istat tad-dritt u l-iżvilupp soċjoekonomiku. Huwa l-bażi ta' sħubija tas-Somalja mal-komunità internazzjonali. L-UE tenfasizza l-importanza li l-Patt jiġi mġedded lil hinn mill-2016, filwaqt li jinżammu l-elementi essenzjali tiegħu. L-UE tafferma mill-ġdid l-impenn tagħha li tappoġġa l-iżvilupp u l-istabbiltà tas-Somalja. L-UE ser tkompli taħdem mill-qrib mal-awtoritajiet Somali, in-Nazzjonijiet Uniti (NU), l-Unjoni Afrikana (UA) u l-Awtorità Intergovernattiva għall-Iżvilupp (IGAD) kif ukoll ma' atturi ewlenin oħrajn, fir-reġjun immedjat u lil hinn minnu, u tistenna b'interess il-Forum Ministerjali ta' Livell Għoli għas-Sħubija (HLPF) dwar is-Somalja f'Istanbul biex jiġu vvalutati l-passi li jmiss fis-sħubija tagħha mas-Somalja. Din il-laqgħa għandha tiffoka fuq il-finalizzazzjoni tal-proċess politiku, l-iżgurar tas-Somalja u li jinkisbu mill-ġdid l-awtorità tal-istat u s-servizzi pubbliċi fit-territorji rkuprati minn al-Shabaab. Is-Somalja daħlet f'sena kruċjali biex tikkonsolida l-progress politiku, b'mod partikolari dwar il-formazzjoni ta' amministrazzjonijiet reġjonali interim, u biex jirnexxielha fil-proċess elettorali sa Awwissu 2016. Aktar progress ġenwin jiddependi fuq il-proċessi politiki inklużivi u responsabbli mmexxija mis-Somalja, li għandhom jiżguraw il-parteċipazzjoni ta' kulħadd, inklużi n-nisa u l-persuni li jagħmlu parti minn minoranzi. L-UE tilqa' l-progress tal-proċess tal-formazzjoni tal-istat u tappella għall-finalizzazzjoni malajr ta' amministrazzjoni reġjonali interim f'Hiraan u f'Shabelle tan-Nofs, u għad-definizzjoni tal-istatus ta' Benadir. Ir-rikonċiljazzjoni, l-inklużività u t-tisħiħ tal-kapaċitajiet fil-livell lokali huma kruċjali għall-prevenzjoni ta' twegħir, u biex tiġi żgurata s-sigurtà fit-tul u s-sostenibbiltà ta' Somalja federali. L-UE tħeġġeġ lill-Gvern Federali tas-Somalja (FGS) biex jagħti ħajja ġdida lill-proċess ta' rieżami kostituzzjonali, bil-ħsieb li tiġi adottata Kostituzzjoni li tiġi kkonsultata b'mod estensiv u li tappoġġa l-kooperazzjoni u l-koordinazzjoni bejn id-diversi Amministrazzjonijiet Reġjonali. Id-deċiżjoni reċenti dwar il-mudell għall-proċess elettorali tirrappreżenta pass importanti 'l quddiem. L-UE tistenna b'interess l-implimentazzjoni rapida tagħha u l-involviment kostruttiv mill-partijiet ikkonċernati kollha, inkluż il-Parlament, sabiex jirrispettaw l-iskadenzi kostituzzjonali. L-UE tilqa' l-kwota ta' 30 fil-mija għan-nisa fiż-żewġt ikmamar tal-Parlament u tistenna li l-mexxejja Somali kollha jaderixxu mal-impenn. Biex jiġi żgurat ir-rispett tal-iskadenzi tal-proċess elettorali, għandu jiġi ppreżentat pjan ta' implimentazzjoni mill-awtoritajiet Somali fl-HLPF li jmiss; ma jkunx aċċettabbli li jkun hemm estensjoni tal-mandat tal-Parlament. Il-proċess elettorali ta' din is-sena għandu jindika titjib sinifikanti meta mqabbel mal-proċess tal-2012 u għandu jkun aktar leġittimu u inklużiv. Għandu jkun ukoll pass lejn l-organizzazzjoni ta' elezzjonijiet fl-2020 ta' "persuna waħda, vot wieħed", u jeħtieġ li l-ippjanar għalihom jibda issa. L-UE tinsab lesta li tappoġġa l-proċess, iżda tenfasizza l-ħtieġa biex it-tmexxija politika Somala u l-partijiet ikkonċernati kollha jonoraw l-impenji tagħhom. Is-sigurtà u l-istabbilizzazzjoni tal-pajjiż jibqgħu prijorità ewlenija u prerekwiżit għal bini tal-istat u żvilupp sostenibbli. L-UE tikkundanna bil-qawwa l-attakki terroristiċi kollha minn al-Shabaab, inklużi l-attakki reċenti fuq skala kbira fuq il-Missjoni tal-UA fis-Somalja (AMISOM) u tirrikonoxxi s-sagrifiċċji li għamlet l-AMISOM, it-truppi tal-Armata Nazzjonali tas-Somalja (SNA), kif ukoll persuni ċivili Somali. L-UE tirrikonoxxi l-kisbiet territorjali sinifikanti u l-progress ġenerali, li sar mill-SNA u l-AMISOM mit-tnedija tagħha fil-kisba mill-ġdid tal-paċi u s-sigurtà fis-Somalja u fil-ġlieda kontra al-Shabaab, iżda tissottolinja li s-sitwazzjoni ġenerali tas-sigurtà tibqa' instabbli. L-UE, permezz tal-Fond għall-Paċi fl-Afrika (FPA), ilha tappoġġa lill-AMISOM mill-2007 fl-isforzi tagħha biex tissodisfa l-mandat tagħha biex tegħleb lil al-Shabaab. L-effikaċja operazzjonali tal-missjoni teħtieġ li tingħata ħajja ġdida u li tissaħħaħ. F'dan il-kuntest, l-UE tfakkar fir-riżultati tal-eżerċizzju konġunt ta' valutazzjoni komparattiva tal-UA–NU u r-rakkomandazzjonijiet tiegħu, approvati fir-Riżoluzzjoni 2232 (2015) tal-Kunsill tas-Sigurtà tan-NU. Hi tissottolinja l-importanza li jerġgħu jibdew operazzjonijiet offensivi kontra al Shabaab b'mod ikkoordinat sew, f'konformità sħiħa mat-titjib kwalitattiv rikjest mill-KSNU u mad-dritt internazzjonali applikabbli. It-tisħiħ tal-effikaċja operazzjonali għandu jinkiseb partikolarment permezz tat-tisħiħ tal-istrutturi tal-Kmand u l-Kontroll, permezz ta' kooperazzjoni mill-qrib, taħt it-tmexxija tal-UE, fost Pajjiżi li Jikkontribwixxu Truppi kif ukoll permezz ta' aktar kooperazzjoni mal-SNA u l-Forzi tal-Pulizija Somali (SPF). L-UE tinkoraġġixxi r-rieżami ulterjuri tal-ippjanar tal-kampanja tagħhom. Il-forzi tal-AMISOM għandhom josservaw id-drittijiet tal-bniedem u d-dritt umanitarju internazzjonali u jiżguraw il-protezzjoni tal-popolazzjoni ċivili. F'dan il-kuntest, l-UE tilqa' l-ħolqien taċ-Ċellola tal-Insegwiment, l-Analiżi u r-Rispons ta' Diżgrazzji Ċivili fi ħdan l-AMISOM u tistenna b'interess il-pubblikazzjoni tal-ewwel rapport ta' progress tagħha. L-avvanzi militari għandhom ikunu allinjati ma' sforzi ta' appoġġ għall-istabbilizzazzjoni mill-awtoritajiet Somali biex jiġu stabbiliti jew imtejba strutturi ta' governanza fiż-żoni rkuprati u billi jingħataw servizzi bażiċi, inkluża s-sigurtà. Għandha tiżdied il-parteċipazzjoni tan-nisa fi rwoli għaż-żamma tal-paċi u fi strutturi ta' governanza. Is-sigurtà u l-istabbilizzazzjoni jistgħu jkunu sostenibbli biss jekk ikunu appoġġati permezz ta' sforz integrat ta' stabbilizzazzjoni ċivili u tal-SNA, inkluż l-SPF, segwiti minn skjerament malajr ta' amministrazzjoni ċivili. Għalhekk, l-UE jiddispjaċiha li hemm progress limitat fl-iżvilupp ta' Arkitettura ta' Sigurtà Nazzjonali ġenerali li hija essenzjali għal settur tas-sigurtà sostenibbli. Hija tħeġġeġ lill-awtoritajiet Somali sabiex jipprijoritizzaw il-ġlieda kontra al-Shabaab u biex jiffukaw fuq integrazzjoni rapida, ikkoordinata u sostenibbli tal-forzi reġjonali kif ukoll fuq impenn imġedded għall-wegħda tal-President għal riformi sinifikanti tas-settur tas-sigurtà, u l-implimentazzjoni tal-istess wegħda, b'attenzjoni partikolari fuq is-sistemi tal-ġestjoni finanzjarja. L-FGS għandu obbligu li jħallas lill-forzi tas-sigurtà tiegħu u għandu jitħaffef il-progress għall-implimentazzjoni ta' baġit għas-settur tas-sigurtà li jkun realistiku, kif ukoll biex iżid it-trasparenza, ir-responsabbiltà u l-iskrutinju ċivili. Ir-responsabbiltà finanzjarja ħażina u n-nuqqas ta' riforma tal-pagi jirriskjaw li jdgħajfu l-kisbiet attwali. L-implimentazzjoni rapida tal-Pjan Guulwade (Victory) ser tkun essenzjali għall-istrateġija ta' ħruġ eventwali tal-AMISOM. Hekk kif qed jitfaċċaw il-mandat u l-mudell għall-SPF, il-Pjan Heegan (Readiness) jeħtieġ li jiġi ffinalizzat, appoġġat fil-livell politiku u jsir operazzjonali. Abbażi ta' dan, jistgħu jinħolqu kondizzjonijiet essenzjali għal żvilupp bilanċjat u dividendi ta' paċi madwar il-pajjiż. L-UE ttenni l-appell qawwi u urġenti tagħha lill-UA u lill-awtoritajiet Somali biex jistiednu sħab oħra, speċjalment mir-reġjun immedjat, biex jikkontribwixxu sostanzjalment għall-finanzjament sostenibbli u prevedibbli kemm għall-AMISOM kif ukoll għall-forzi tas-sigurtà Somali. L-UE tilqa' l-kontribut effettiv tal-missjonijiet u l-operazzjoni tal-PSDK fis-Somalja u fil-Qarn tal-Afrika. Wara reviżjoni komprensiva ta' dan l-impenn, il-Kunsill jikkonferma l-intenzjoni tiegħu li jestendi l-mandati tat-tliet missjonijiet u l-operazzjoni tal-PSDK sa Diċembru 2018, bil-ħsieb li jissaħħaħ aktar l-Approċċ Komprensiv tal-UE fis-Somalja u fil-Qarn tal-Afrika, b'mod partikolari r-rabta bejn is-sigurtà u l-iżvilupp. F'dan ir-rigward, l-UE ttenni r-rieda tagħha li timplimenta mill-aktar fis possibbli l-inizjattiva tagħha għal Tisħiħ tal-Kapaċitajiet għall-promozzjoni tas-Sigurtà u l-Iżvilupp (CBSD). B'mod partikolari, l-UE tqis li huwa indispensabbli li jissaħħu l-kapaċitajiet tal-istituzzjonijiet tad-difiża Somali, inkluż permezz tal-forniment ta' tagħmir biex jitħarrġu u ma jintilfux il-kapaċitajiet meħtieġa. Il-Missjoni ta' Taħriġ militari tal-PSDK fis-Somalja (EUTM Somalia) għalhekk ser tkompli tipprovdi parir strateġiku lill-Ministeru tad-Difiża u l-Persunal Ġenerali kif ukoll tipprovdi appoġġ dirett għat-taħriġ lill-Armata Nazzjonali Somala. Barra minn hekk, l-UE tirrikonoxxi li t-tnaqqis drammatiku fl-attività tal-piraterija fil-Punent tal-Oċean Indjan hija kisba kbira u tfaħħar il-kontribut sinifikanti tal-operazzjonijiet kontra l-piraterija bħall-Operazzjoni ATALANTA tal-EUNAVFOR għal dan l-għan. Madankollu, għadhom jeżistu netwerks kriminali fuq l-art, u għaldaqstant, it-theddida li l-piraterija terġa' titfaċċa għadha hemm. Għalhekk, hija tilqa' l-attenzjoni kontinwa tal-operazzjoni ATALANTA fuq il-ġlieda kontra l-piraterija 'l barra mill-kosta tas-Somalja, għalkemm bi profil ta' saħħa mnaqqas, filwaqt li żżomm il-kapaċità għat-tisħiħ jekk l-piraterija terġa' titfaċċa. L-UE tappella lill-Gvern Federali tas-Somalja biex ikompli jżid il-kontribut tiegħu lejn il-ġlieda kontra l-piraterija u s-sigurtà marittima. Hija tilqa' wkoll ir-rwol importanti ta' EUCAP Nestor, f'kooperazzjoni ma' atturi oħrajn, inkluż il-Proġett Marittimu ta' Sigurtà u l-Programm tar-Rotot Marittimi Kritiċi tal-UE, biex isaħħu l-kapaċitajiet tas-sigurtà marittima ċivili fis-Somalja, inkluż permezz ta' kontribut għal qafas pertinenti għall-istat tad-dritt fis-Somalja. Maż-żmien, il-missjoni ser tingħata isem u fokus ġdid. L-UE tfakkar l-adozzjoni f'Ottubru 2015 tal-Pjan ta' Azzjoni Reġjonali għall-Qarn tal-Afrika 2015-2020 u tinnota li theddid transreġjonali bħalma huma t-traffikar tal-bnedmin u tad-drogi, il-faċilitazzjoni ta' dħul klandestin ta' migranti, il-kummerċ illegali ta' faħam tal-kannol, is-sajd illegali u l-proliferazzjoni ta' armi żgħar u ħfief jeħtieġu aktar attenzjoni, speċjalment fejn tali attivitajiet illegali huma sors ta' dħul għal al-Shabaab u persuni oħra li jippruvaw ifixklu. L-UE hija mħassba dwar l-effetti sekondarji possibbli tal-konflitt fil-Jemen kif ukoll dwar l-importanza li għandhom ir-rivalitajiet reġjonali li għaddejjin fl-isforzi lejn l-istabbilizzazzjoni tas-Somalja u jistieden lis-sħab kollha biex jiżguraw li l-interventi tagħhom iwasslu għat-transizzjoni ta' suċċess tal-pajjiż. L-UE tinsab allarmata mill-ksur serju kontinwu tad-dritt umanitarju internazzjonali u l-ksur u l-abbużi tad-drittijiet tal-bniedem, inkluża l-vjolenza kontra n-nisa u t-tfal u l-attakki kontra l-ġurnalisti. Huwa essenzjali li dawk responsabbli jitressqu quddiem il-ġustizzja. L-UE tħeġġeġ lill-Gvern Federali biex jieħu miżuri konkreti biex jimplimenta bis-sħiħ il-Pjan Direzzjonali tiegħu dwar id-Drittijiet tal-Bniedem adottat f'Awwissu 2013 u biex iżid l-isforzi fl-implimentazzjoni tal-pjanijiet ta' azzjoni tiegħu dwar it-tfal u l-konflitt armat, kif ukoll biex japplika moratorju fuq il-piena tal-mewt. L-UE tinkoraġġixxi wkoll lill-awtoritajiet Somali biex jippromulgaw il-leġislazzjoni neċessarja biex il-Kummissjoni dwar id-Drittijiet tal-Bniedem issir operazzjonali. L-UE tinkoraġġixxi l-FGS biex jissokta bl-implimentazzjoni tar-riformi tal-governanza finanzjarja sabiex jitjiebu t-trasparenza u r-responsabbiltà tal-finanzi tal-gvern bil-ħsieb li tiżdied il-fiduċja pubblika u tad-donaturi. L-isforzi biex jissaħħu s-sistemi tal-ġestjoni finanzjarja pubblika huma pass importanti lejn it-tnaqqis tad-dejn. Il-Pjan ta' Żvilupp Nazzjonali li jmiss għandu jippermetti sjieda, żvilupp tal-kapaċità, u appoġġ għall-implimentazzjoni tas-Somalja fil-livell deċentralizzat. Fil-kuntest tal-Pjan ta' Azzjoni tal-Belt Valletta u l-proċess ta' Khartoum, l-UE tistenna b'interess li taħdem mal-FGS għall-promozzjoni u l-iffaċilitar tar-ritorn volontarju u r-reintegrazzjoni tar-refuġjati u l-persuni spostati f'pajjiżhom, skont is-sitwazzjoni fil-post, kif ukoll ir-ritorn ta' Somali li m'għandhomx bażi legali biex jibqgħu fl-UE. Matul il-Konferenza ta' Brussell ta' Ottubru 2015, l-UE ġeddet l-impenn tagħha li tipprovdi assistenza biex tappoġġa l-Ftehim Tripartitiku tal-2013 dwar ir-Ripatriazzjoni Volontarja ta' Refuġjati Somali mill-Kenja bejn il-Gvernijiet tal-Kenja u tas-Somalja, u l-UNHCR permezz tal-Fond Fiduċjarju ta' Emerġenza għall-istabbiltà u li jindirizza l-għeruq ta' dak li jikkawża l-migrazzjoni irregolari u l-ispostament tal-persuni fl-Afrika L-UE hija mħassba dwar il-livelli persistentement għolja ta' ħtiġijiet umanitarji fis-Somalja attwalment aggravati minn El Niño. L-UE tibqa' impenjata fl-għoti ta' assistenza umanitarja skont il-prinċipji bbażata fuq il-ħtiġijiet, li tiġi pprovduta f'mod newtrali, imparzjali u indipendenti u tinnota li sar disponibbli total ta' EUR 166 M ta' assistenza umanitarja tal-UE u tal-Istati Membri mill-2015. L-UE tirrikonoxxi l-ħtieġa li jinstabu soluzzjonijiet dewwiema biex jiġu indirizzati l-kawżi ewlenin tal-ħtiġijiet umanitarji persistenti. L-UE tirrikonoxxi wkoll il-ħtieġa kontinwa li tissaħħaħ ir-reżiljenza ta' popolazzjonijiet vulnerabbli u li jissaħħaħ l-istat ta' tlestija f'każ ta' emerġenza. Ara l-paġna tal-laqgħa